b"\n_START_ARTICLE_\nGaspar de Bono\n_START_SECTION_\nBiografia\n_START_PARAGRAPH_\nEl seu pare era teixidor de lli, establert a Val\xc3\xa8ncia, d'escassa fortuna. Quan Gaspar tenia tres anys, la seva mare va quedar cega i no podia ajudar als telers; arru\xc3\xafnat, el pare vengu\xc3\xa9 els estris de l'ofici i la casa i va treballar com a esmolet i revenedor. Als deu anys va comen\xc3\xa7ar a treballar amb un mercader de seda, per\xc3\xb2 aviat va veure que la seva vocaci\xc3\xb3 era religiosa; va comen\xc3\xa7ar a estudiar llat\xc3\xad, per\xc3\xb2 en veure la pobresa de casa seva, prefer\xc3\xad continuar treballant per mantenir la seva fam\xc3\xadlia._NEWLINE_Als vint anys s'allist\xc3\xa0 a l'ex\xc3\xa8rcit de l'Emperador Carles V, en busca de fortuna; possiblement, el fet d'\xc3\xa9sser quec l'alluny\xc3\xa0 de la idea de fer-se sacerdot. Durant uns deu anys fou militar, intentant portar una vida devota i religiosa, pregant di\xc3\xa0riament l'ofici div\xc3\xad i el rosari, fent almoines i freq\xc3\xbcentant els temples. Va caure greument ferit en batalla i els enemics li colpejaren el cap deixant-lo per mort; Gaspar va fer la promesa d'ingressar en un convent de l'orde de Sant Francesc de Paula si vivia._NEWLINE_Recuperat, ingress\xc3\xa0 al convent de Sant Sebasti\xc3\xa0 de l'Orde dels M\xc3\xadnims, a Val\xc3\xa8ncia, i en va prendre l'h\xc3\xa0bit en 1560. Va professar com a frare l'any seg\xc3\xbcent i fou ordenat prevere. Aviat es va fer conegut per la seva virtut i l'estricte compliment de la regla. Viu sense sortir gaireb\xc3\xa9 mai del claustre, pregant pels pecadors i fent vida eminentment contemplativa._NEWLINE_A inst\xc3\xa0ncia de l'arquebisbe Sant Joan de Ribera, l'any 1602 Gaspar de Bono fou elegit provincial de Val\xc3\xa8ncia. Es mantingu\xc3\xa9 auster i humil, i conservant les devocions i costums que tenia d'abans, i va destacar per la seva prud\xc3\xa8ncia i caritat. Va morir a Val\xc3\xa8ncia en 1604.\n_START_SECTION_\nVeneraci\xc3\xb3\n_START_PARAGRAPH_\nPius VI el beatific\xc3\xa0 el 10 de setembre de 1786. Les seves restes, primer dipositades a l'esgl\xc3\xa9sia de Sant Sebasti\xc3\xa0, s\xc3\xb3n des del 1835 a l'Esgl\xc3\xa9sia de Sant Nicolau (Val\xc3\xa8ncia). Per la seva festivitat en juliol, se celebren festes a l'Atzucac de Ca\xc3\xb1ete del barri del Carme, el carrer on hi ha la casa natal del beat, amb el guarniment del carrer, m\xc3\xbasica i process\xc3\xb3 i dinar de germanor dels ve\xc3\xafns."